અમરત બાની ઉંમર પૂરા સો વર્ષ છે. અમરત બાનો જન્મ ચોટીલા પાસેનાં જીંજુડા ગામે થયો છે. એ ૧૪ વર્ષનાં હતા ત્યારે સુરેન્દ્રનગર જિલ્લાનાં એક નાનકડાં ગામ જીંજુડામાંથી પરણીને રાજકોટનાં રાજપૂતપરામાં સાસરે આવેલાં. અમરત બા અભણ છે. એ સમયે છોકરીઓને અક્ષરજ્ઞાન આપવામાં આવતું નહીં અને નાની ઉંમરે બાળવિવાહ થઈ જતા. ૧૪ વર્ષની ઉંમરે સાસરે આવી અમરતએ પતિ લક્ષ્મણને મદદરૂપ થવાનું વિચાર્યું. મોંઘવારી તો પૈસાનો જન્મ થયો એ દિવસની હતી એટલે અમરતએ બે-ચાર આનામાં લોકોનાં એઠા ઉટકવાનું કામ શરૂ કર્યું. જુવાન અમરતનું કામ એકદમ ચપળ અને ચોખ્ખું. તેને ઘર દીઠ સાફ-સફાઈનાં મહિને કુલ ત્રણ રૂપિયા મળતા. ધીમેધીમે તો અડધા રાજપૂતપરાનાં પરિવારોમાં અમરત કામે જવા લાગી. ૧૪ વર્ષની ઉંમરે પારકા ઘેર કામ કરવા જનાર અમરત બાએ પોતાના જીવનનાં ૮૪ વર્ષ પારકા ઘર કામ કર્યા. હમણાં બે વર્ષ અગાઉ ૯૮ વર્ષની ઉંમરે તેણે ઘરકામ બંધ કર્યું અને આજે પણ સો વર્ષની ઉંમરે સદી જીવી ગયેલાં અમરત બાની તંદુરસ્તી જળવાઈ રહેલી છે. તેઓ પોતાના ત્રણ માળનાં મકાનમાં આરામથી ચઢી-ઉતરી શકે છે. કોઈપણ પ્રકારની દવાનું સેવન કરતા નથી. જમવામાં કે જીવવામાં કોઈ પરેજી પાળતા નથી. તેઓ તન અને મનથી સંપૂર્ણ તંદુરસ્ત છે.